b'\n_START_ARTICLE_\nSremska Mitrovica\n_START_SECTION_\nNom\n_START_PARAGRAPH_\nEn serbi, la ciutat \xc3\xa9s coneguda com a \xd0\xa1\xd1\x80\xd0\xb5\xd0\xbc\xd1\x81\xd0\xba\xd0\xb0 \xd0\x9c\xd0\xb8\xd1\x82\xd1\x80\xd0\xbe\xd0\xb2\xd0\xb8\xd1\x86\xd0\xb0 o Sremska Mitrovica, en rut\xc3\xa8 com a \xd0\xa1\xd1\x80\xd0\xb8\xd0\xbc\xd1\x81\xd0\xba\xd0\xb0 \xd0\x9c\xd0\xb8\xd1\x82\xd1\x80\xd0\xbe\xd0\xb2\xd0\xb8\xd1\x86\xd0\xb0 (Srimska Mitrovica), en croat com a Srijemska Mitrovica, en hongar\xc3\xa8s com a Sz\xc3\xa1vaszentdemeter o Mitrovica, en alemany com a Syrmisch Mitrowitz, en llat\xc3\xad com a Sirmium, i en turc com a Dimitrof\xc3\xa7a._NEWLINE_"Sremska Mitrovica" vol dir "Mitrovica de Sirmia" (cal recordar que tamb\xc3\xa9 existeixen Kosovska Mitrovica i Ma\xc4\x8dvanska Mitrovica), mentre que el nom de "Mitrovica" prov\xc3\xa9 de "Sant Demetri" (Sveti Dimitrije/\xd0\xa1\xd0\xb2\xd0\xb5\xd1\x82\xd0\xb8 \xd0\x94\xd0\xb8\xd0\xbc\xd0\xb8\xd1\x82\xd1\x80\xd0\xb8\xd1\x98\xd0\xb5)._NEWLINE_El nom de la ciutat durant el govern de l\'Imperi Rom\xc3\xa0 fou Sirmium. A partir del 1180 dC el nom va canviar de "Civitas Sancti Demetrii" a "Dmitrovica", "Mitrovica", i finalment a la forma actual - "Sremska Mitrovica".\n_START_SECTION_\nDespr\xc3\xa9s de la conquesta \xc3\xa0vara\n_START_PARAGRAPH_\nAl final del segle VIII, Sirmium pertanyia a l\'estat franc. El paper hist\xc3\xb2ric de Sirmium va tornar a adquirir import\xc3\xa0ncia al segle IX, quan formava part de l\'Imperi B\xc3\xbalgar. El Papa Adri\xc3\xa0 II va atorgar a Sant Metodi de Sal\xc3\xb2nica el t\xc3\xadtol d\'Arquebisbe de Sirmium. Despr\xc3\xa9s d\'adoptar el cristianisme, els b\xc3\xbalgars van reinstaurar l\'Episcopat Cristi\xc3\xa0, tenint en compte les antigues tradicions cristianes i la reputaci\xc3\xb3 que tenia la ciutat al m\xc3\xb3n antic._NEWLINE_El segle XI, Sirmium va ser resid\xc3\xa8ncia del duc de Sirmia Serm\xc3\xb3, vassal de l\'emperador b\xc3\xbalgaro-macedoni Samu\xc3\xafl. Despr\xc3\xa9s del 1018,  la ciutat es va reincloure a l\'Imperi Bizant\xc3\xad. Des del final del segle XI, Sirmium va ser objecte de disputa entre l\'Imperi Bizant\xc3\xad i el Regne d\'Hongria fins al 1180, quan els bizantins van renunciar a Sirmium, rendint-se i entregant-la al Regne d\'Hongria. El segle XI, la prov\xc3\xadncia bizantina anomenada Tema de Sirmium tenia la capital a la ciutat._NEWLINE_Durant uns anys, al voltant de 1451, la ciutat va ser governada pel d\xc3\xa8spota serbi \xc4\x90ura\xc4\x91 Brankovi\xc4\x87. El 1521 la ciutat va caure en mans otomanes, i va viure gaireb\xc3\xa9 dos segles sota domini otom\xc3\xa0. Segons el viatger otom\xc3\xa0 Evliya Celebi, Mitrovica va ser conquerida pel sanjak bosni Husrev-bey. La ciutat va ser reanomenada pels otomans com a  "Dimitrof\xc3\xa7a"._NEWLINE_Des de mitjan segle XVI, la ciutat estava poblada majorit\xc3\xa0riament per musulmans (abans la majoria era s\xc3\xa8rbia). Segons dades de 1566/69 la poblaci\xc3\xb3 de la ciutat estava composta per 592 cases musulmanes i 30 de cristianes. Segons les dades de 1573, la ciutat tenia 17 mesquites i cap esgl\xc3\xa9sia cristiana. Durant l\'administraci\xc3\xb3 otomana, Sremska Mitrovica era la poblaci\xc3\xb3 m\xc3\xa9s gran de Sirmia, i va ser el centre administratiu del Sanjak de Sirmia._NEWLINE_Amb l\'establiment de l\'administraci\xc3\xb3 dels Habsburg el 1718, la poblaci\xc3\xb3 musulmana va fugir de la ciutat sent reempla\xc3\xa7ada per colons serbis, croats i alemanys. Segons dades de 1765, la poblaci\xc3\xb3 de la ciutat era de 809 persones, de les quals 514 eren serbis i 290 cat\xc3\xb2lics._NEWLINE_Sremska Mitrovica va formar part de la Frontera Militar dels Habsburg (Krajina Eslavona). El 1848/1849, va formar part de la Voivodina S\xc3\xa8rbia, una regi\xc3\xb3 aut\xc3\xb2noma s\xc3\xa8rbia dins de l\'imperi austr\xc3\xadac, per\xc3\xb2 el 1849 va retornar sota l\'administraci\xc3\xb3 de la frontera militar._NEWLINE_Amb l\'abolici\xc3\xb3 de la Frontera Militar a Eslav\xc3\xb2nia l\'any 1881, Sremska Mitrovica va ser incl\xc3\xb2s al Comtat de Sirmia, que formava part del Regne de Cro\xc3\xa0cia-Eslav\xc3\xb2nia i el Regne d\'Hongria de l\'Imperi Austrohongar\xc3\xa8s.\n_START_SECTION_\nDespr\xc3\xa9s de la Primera Guerra Mundial\n_START_PARAGRAPH_\nL\'any 1918 la monarquia austrohongaresa va entrar en col\xc2\xb7lapse, passant Sirmia a formar part en primera inst\xc3\xa0ncia de l\'Estat dels Eslovens, Croats i Serbis acabat de formar. El 24 de novembre del mateix any, l\'assemblea de Sirmia reunida a Ruma va decidir que la majoria de Sirmia (incloent Mitrovica) s\'un\xc3\xads al Regne de S\xc3\xa8rbia. Posteriorment, l\'1 de desembre de 1918, el regne de S\xc3\xa8rbia s\'unia amb el Regne de Montenegro i l\'estat dels Eslovens, Croats i Serbis per formar el Regne dels Serbis, Croats i Eslovens. (reanomenat Iugosl\xc3\xa0via el 1929). Entre 1918 i 1922, Sremska Mitrovica va formar part del comtat de Sirmia, entre 1922 i 1929 de l\'Oblast de Sirmia, entre 1929 i 1931 de la Banovina del Drina i entre 1931 i 1941 de la Banovina del Danubi._NEWLINE_Durant la Segona Guerra Mundial, la ciutat va ser ocupada per tropes de l\'eix i va ser annexada a l\'Estat Independent de Cro\xc3\xa0cia. En aquesta \xc3\xa8poca la ciutat va passar a anomenar-se Hrvatska Mitrovica (que vol dir "Mitrovica Croata"). A la ciutat s\'hi va situar un dels camps de concentraci\xc3\xb3 m\xc3\xa9s gran que va existir i on es van assassinar 10.000 v\xc3\xadctimes (especialment serbis, jueus i antifeixistes)._NEWLINE_A partir del 1944, la ciutat va formar part de la prov\xc3\xadncia aut\xc3\xb2noma de la Voivodina, dins la nova Iugosl\xc3\xa0via Socialista i, a partir de 1945, dins de la Rep\xc3\xbablica Socialista de S\xc3\xa8rbia. De 1992 a 2003 va formar part de la Rep\xc3\xbablica Federal de Iugosl\xc3\xa0via, que va ser llavors transformada a la uni\xc3\xb3 estatal de S\xc3\xa8rbia i Montenegro. Avui en dia, forma part de l\'estat independent de S\xc3\xa8rbia.\n_START_SECTION_\nPoblacions per majoria \xc3\xa8tnica\n_START_PARAGRAPH_\nLa majoria de les entitats de poblaci\xc3\xb3 del municipi tenen majoria \xc3\xa8tnica s\xc3\xa8rbia. Stara Bingula, en canvi, t\xc3\xa9 una poblaci\xc3\xb3 \xc3\xa8tnicament mixta, si b\xc3\xa9 de majoria relativa s\xc3\xa8rbia.\n_START_SECTION_\nReligi\xc3\xb3\n_START_PARAGRAPH_\nEl 2002, la poblaci\xc3\xb3 del municipi de Sremska Mitrovica inclo\xc3\xafa 76.290 cristians ortodoxos, 3.935 cat\xc3\xb2lics, 252 protestants i 106 musulmans. Els cristians ortodoxos de la ciutat formen part de l\'Eparquia de Sirmia de l\'Esgl\xc3\xa9sia Ortodoxa S\xc3\xa8rbia. Els cat\xc3\xb2lics pertanyen a la Di\xc3\xb2cesi Cat\xc3\xb2lica de Sirmia, que t\xc3\xa9 la seva seu a Sremska Mitrovica.\n_START_SECTION_\nArqueologia\n_START_PARAGRAPH_\nA principis dels anys 1970, arque\xc3\xb2legs americans finan\xc3\xa7ats pel govern dels Estats Units van oferir als ciutadans de Sremska Mitrovica de reconstruir el centre en una altra localitzaci\xc3\xb3 per tal que pogu\xc3\xa9s ser excavat. El govern municipal va rebutjar la proposta immediatament, sota pressi\xc3\xb3 del govern socialista iugoslau._NEWLINE_Durant les obres al nou centre de comer\xc3\xa7 de Sremska Mitrovica l\'any 1972, un treballador va trobar accidentalment un recipient rom\xc3\xa0, a uns 2m de profunditat, per sobre s\'un antic assentament de Sirmium. Tamb\xc3\xa9 es van trobar 33 monedes d\'or romanes en un sarr\xc3\xb3 de pell dins de les parets d\'una antiga casa romana, probablement els estalvis que una fam\xc3\xadlia romana adinerada havia ocultat.  D\'aquesta troballa en destaquen quatre monedes de l\'\xc3\xa8poca de Constant\xc3\xad II, considerades els exemples m\xc3\xa9s valuosos de les darreries de l\'Imperi Rom\xc3\xa0 al segle IV. El jove treballador que va fer els descobriments no va ser mai recompensat.'